Hei, denne artikkelen er over ett år gammel og kan inneholde utdatert informasjon

Kjent musiker tiltalt for sex med 15-åring etter konsert Ble anmeldt for det påståtte overgrepet sju år seinere.

(Dagbladet): En prisbelønt norsk artist er tiltalt for seksuell omgang med ei mindreårig jente.

Det påståtte overgrepet skjedde i forbindelse med en musikkfestival sommeren 2004, da jenta var 15 år gammel. Forholdet ble først anmeldt over sju år seinere.

- Politiet ble kjent med saken gjennom en anmeldelse i 2011. Jeg kan bekrefte at det er tatt ut tiltale, men vil ikke kommentere innholdet i den før rettssaken, sier en politifullmektig i det aktuelle politidistriktet til Dagbladet.

Mannen nekter straffskyld, og har blant annet forklart at han trodde jenta var eldre enn hun var.

- Min klient var av den oppfatning at jenta var godt over 16 år. Han erkjenner ikke straffskyld og vil forklare seg nærmere om dette i tingretten, sier musikerens forsvarer, advokat Øyvind Panzer Iversen, til Dagbladet.

Ifølge tiltalen hadde mannen seksuell omgang med 15-åringen om natta den aktuelle dagen. Det skal ha sjedd noen timer etter en konsert mannen var involvert i. Han er ikke mistenkt for å ha utøvd fysisk tvang eller trusler.

Musikeren har i en årrekke vært høyt respektert i det norske musikkmiljøet, og har i tillegg til egne prosjekter samarbeidet med flere andre kjente artister.

Rettssaken mot musikeren er berammet til 25. mai i år.

Jentas bistandsadvokat, Thomas Benestad, vil ikke kommentere hva som ligger bak anmeldelsen.

- Vi ønsker ikke å uttale oss om saken i media, sier Benestad.

